Gerda Beukes | Prisca's Kitchen
Author Archives: Gerda Beukes
Woorde uit die kombuis – genade
Posted on 22 November 2017 by Gerda Beukes
Ek ken die Here se liefdestaal, Hy vra dat Sy kinders Hom sal gehoorsaam. Dis ook die begeerte van my eie hart; om daagliks meer en meer te luister en te doen wat Hy vra. Vir my eie onthalwe, want ek is moeg vir die kronkeldraaie en afdraaipaaie. Ook vir Sy onthalwe, tot eer van Sy naam.
Ek leef in 'n wêreld waar sonde woed. Rondom my, ook binne-in my. 'n Ewige stryd tussen goed en kwaad. Soms val ek, dan ontmoet Sy soete genade my elke keer daar. Genade wat my nie los nie, maar my optel. Wat deurskemer totdat dit my gebrokenis oorskadu. Daar kry my swaarkry en smart betekenis. Hierdie soort genade maak dat ek dankbaar kan wees vir die foute in my lewe, want dit hou my in diepe afhanklikheid. Hy is God en ek bly maar net mens.
Wanneer genade so onverdiend oor my lewe spoel, vra dit dat ek dit ook met ander sal deel. Genade kan en mag ek nie vir myself hou nie.
"Mercy is walking through the wounded world full of broken people, and watching what we thought were mistakes—those shattered little pieces of life—become beautiful mosaics in God"s hands…"
Woorde uit die kombuis – Reünie
Posted on 2 November 2017 by Gerda Beukes
Tyd staan nie stil nie en ons twintig jaar skool reünie is om die draai. Die opwinding loop hoog. Almal haal ou fotos en jaarboeke uit van toeka se dae. Nostalgie voer my weg na die herinneringe van daardie magiese dae. Ek onthou dit soos gister. Die netbal, atletiek en gimnastiek. Die Doedie en Dude aand en konserte. Ek was dirigent vir die rooispan en ons is met 'n wit Volla en 'n groot bohaai op die rugbyveld afgelaai. Ons was trots Allies in murg en been. Ek was "a jack of all trades and master of none." Dit was goeie, sorgvrye dae. Dit was in 'n ander lewe.
Dit gebeur nie baie met my nie, maar vandag gaan my hart op loop met al die "wat as" en "sê nou maar" vrae. Wat as ek nooit siek geword het nie?
Dis 'n oeroue probleem by die mens. Adam en Eva het alles gehad, hulle kon in oorvloed eet van enige van die bome in die tuin, behalwe daardie EEN boom. In plaas daarvan om in dankbaarheid vanuit God se voorsiening te leef, word hulle deur daardie een ding wat hulle nie kan kry nie, in die versoeking gelei.
Paulus wou ook graag ontslae raak van die doring in sy vlees, God se antwoord aan hom was: "My genade is vir jou genoeg, My krag kom juis tot volle werking wanneer jy swak is." Dis ook vandag my antwoord en jou antwoord.
Ek kan nie al die "hoekoms" beantwoord nie. Ek het ook nog nie die lewe uitgefigure nie. Maar op dae soos hierdie SAL ek nie vergeet om te onthou dat God my storie skryf nie. Hy weet wat Hy doen. Ek kan Hom vertrou. Hy het my innig lief. Ek kan 'n lewe leef vol vreugde, vrede en liefde. Die soort wat omstandighede nie kan verander nie, want ek leef vanuit Sy hand. A.W. Tozer sê dit so mooi, "To the child of God, there is no such thing as an accident. … Accidents may indeed appear to befall him and misfortune stalk his way; but … we cannot read the secret script of God's hidden providence …"
Die dag wat ons besef hoe nodig ons God het, is 'n goeie dag!!
Woorde uit die kombuis – God sing
Posted on 18 May 2017 by Gerda Beukes
Ek het laas week die voorreg gehad om my dogter se kooropvoering te gaan kyk. Sy is van kleins af baie lief vir musiek. Hierdie omgee kind se stem bekoor daagliks my hart soos haar liedjies deur ons huis se gange weergalm. Ek weet nie hoe klink die stem van 'n engel nie, maar ek veronderstel dit moet klink soos die klanke wat uit Charne vloei.
Terwyl ek na die koor sit en luister word my gedagtes weggelei na my vriendin Debbie se vraag van die ander dag: "Het jy geweet dat God oor ons sing?" Ek en sy het lank vasgehaak by DIE indrukwekkende gedagte en gewonder hoe intens God se gevoel vir die mens moet wees as Hy oor ons sing? Ek moet bieg, God se groot liefde oorweldig my steeds elke keer as ek net aan ons gesprek dink.
Kyk bietjie wat staan in Sefanja 3:17 "Die Here jou God is by jou, Hy, die krygsman wat red. Hy is vol vreugde oor jou. Hy is stil-tevrede in Sy liefde. Hy jubel en juig oor jou." (1983 vertaling) Die Bybel vir almal stel dit so: "Julle God die Here is by julle. Hy is die groot soldaat wat julle red. Hy is bly en Hy juig oor julle. Hy is lief vir julle en Hy sing oor julle."
Lees hierdie vers weer stadig. Hoor jy dit? Glo jy dit? Die Here is by JOU. Hy is vol vreugde en stil-tevrede in Sy liefde vir JOU. Hy sing oor JOU!
Retief Burger sing oor God se liefdes lied in sy liedjie Sekelmaan – "Vanaand se sekelmaan is net vir jou, mag hy dans tot in jou hart en sy arms om jou vou." Sjoe, is dit nie mooi nie?
Nog 'n sangeres, Karen Zoid sing in een van haar liedjies oor haar hoop dat haar seun altyd sal kan saam sing as die musiek begin speel en in een van my gunstelinge sing Riana Nel "Ek hoef nie te sien om te glo, want U lig my tot bo op U skouers…U dra my siekte, my swaarkry my gebrokenis op U skouers"
Oral om ons verwoord sangers hulle gevoelens in liedjies en gryp hulle ons harte aan. Maar dat die Skepper oor Sy skepsel sing, maak kragtige emosies in my los, laat my in verwondering neerbuig voor die karakter van 'n heilige en almagtige God.
In n intieme ontsag wil ek ook ietsie sing in antwoord op die Heer.
Miskien het jy vandag 'n hartseer liedjie, wat jy sommer net woordeloos binne-in jou sing. Dalk het jy 'n lied van dankbaarheid, wat jy nederig sag in jou kar wil sing of dalk wil jy uit volle bors prys en aanbid.
Dit maak nie saak watter liedjie op jou hart is nie. Wat saak maak is of jy God roekeloos sal vertrou met jou hartslied. Hy is n God wat luister, 'n God wat verstaan.
Vandag wil ek Urban Rescue se liedjie "Song of my Father" sing as viering dat ons Heer oor ons sing!!
My every step, my every breath
Woorde uit die kombuis – Laat God God wees
Posted on 16 September 2016 by Gerda Beukes
'n Spesiale vriendin bring die ander dag vir my 'n t-hemp. Dis die soort t-hemp wat ek wil aantrek en aan hou. Vir ewig. Nie omdat die t-hemp so gemaklik is nie (dit ook), maar in 'n desperate poging om die waarheid van die woorde op die t-hemp van buite iewers hier binne-in my te laat vassteek. Te laat een word met my. Ai, as ek net sal onthou om te onthou: "Ask God to do what only He can do, then get out of the way and let Him do it."
Ek leer stadig, maar ek leer darem en die een ding wat ek besig is om te leer, is dat God baie keer ten spyte van ons werk en nie as gevolg van ons nie. Genadiglik so!
Daar is 'n staaltjie wat beweer dat Muhammad "the greatest" Ali een keer geweier het om sy gordel vas te maak op 'n vliegtuig, selfs na verskeie versoeke. Toe die lugwaardin weer vra dat hy sy gordel vasmaak het hy blykbaar iets gesê soos "Superman don't need no seat belt." waarop sy toe antwoord: "Superman don't need no airplane."
Nou ja, ek is bevrees meeste van ons probeer een of ander tyd God speel. Ons bevind onsself in daardie gevaarlike stadium waar ons doodseker is oor ons eie vermoë. En in 'n beswyming van false sekuriteit in onsself, pak ons dinge aan en sleep ons bagasie saam wat nie ons sin was om mee te begin nie. Net om later moeg en moedeloos bakhand te bedel vir krag van bo. Ek is mal oor die gedeelte in die War room waar Clara vir Elizabeth sê: "Let God do the heavy lifting. Your job is to seek Him and trust Him."
Ek lees in die week hierdie woorde raak: "Hoe ontvang 'n mens die reën? Deur bloot te kyk hoe dit val, deur in die reën te gaan staan en deur vir God dankie te sê dat Hy die sluise van die hemel oopgemaak en die reën gestuur het, die reën wat Hy weet ons so nodig het en nie vir onsself kan kry nie, en wat Hy so getrou, so gereeld en so genadiglik vir ons gee." Is dit nie waar nie?
Ons leef in 'n tyd waar trots amper aangemoedig en beloon word. Terwyl Jesus se oeroue boodskap van nederigheid lank vergete is. Jesus het gesê dat elkeen wat homself verneder opgehef sal word.
Ek dink nie nederigheid het enigsins te make met 'n poging om onsself of ander te oortuig ons is onbevoeg of waardeloos nie. As God ons waardeloos wou maak, sou Hy. Ek dink nederigheid is eerder 'n tipe onderdanigheid. 'n Gewillige, gesonde opoffering van ons selfgesentreerde uitkyk op die lewe.
Otberg vat dit so mooi vas as hy skryf: "We will know we have begun to make progress in humility when we find that we get so enabled by the Holy Spirit to live in the moment that we cease to be preoccupied with ourselves, one way or the other. When we are with others, we are truly with them, not wondering how they can be of benefit to us."
As ons ooit die vermoë kan aanleer om nederig te wees, sal dit 'n groot seën wees vir onsself en almal rondom ons. Eintlik is nederigheid die vryheid om op te hou voorgee ons is iets wat ons nie is nie. Om ons afhanklikheid van God te erken en ons nietigheid aan die lig van Sy Almag te besef. In Luther se woorde is nederigheid: "The decision to let God be God."
Woorde uit die kombuis – 23 Arundelstraat
Posted on 24 February 2016 by Gerda Beukes
Jou weggaan maak herinneringe in my los. Herinneringe wat hartseer verlange wil word. Hartseer en verlange waarmee mens nooit regtig kan klaar maak nie.
Ek huil oor jou en oor die ander voor jou ook, maar veral oor jou…en ouma.
Vir my is julle naby, al is julle seker eintlik ver. Dis n deel van my, so werklik soos gister – die reuk van vars brood en koekies, die kuier tafel met die HP sous in die groot kombuis. Ouma wat vroeg oggend neurie as die sonstrale deur my venster breek. En jy wat reeds buite saag en kap aan ons nuwe projek.
As ek terug dink besef ek in my volwassenheid dat daar baie dinge aangegaan het wat my kinder hart nie kon begryp. Julle moes ook seker bekommernisse van julle eie gehad het?
Maar in 23 Arundelstraat was ek gelukkig. Daar het elke probleem n oplossing gehad. Elke droom n goeie einde. Daar was liefde en tyd. Die Bybel en n kitaar. My ouma en oupa was daar.